DA Den Europæiske Unions Tidende L 295/24

KOMMISSIONENS FORORDNING (EF) Nr. 1078/2008

af 3. november 2008

om gennemførelsesbestemmelser til Rådets forordning (EF) nr. 861/2006 for så vidt angår de udgifter, som medlemsstaterne har afholdt til indsamling og forvaltning af grunddata om fiskeri

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 31, og

ud fra følgende betragtninger:

(1) Ved Rådets forordning (EF) nr. 199/2008 af 25. februar 2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (2) skabes der et grundlag for videnskabelige analyser af fiskeriet og for sund videnskabelig rådgivning om gennemførelsen af den fælles fiskeripolitik.

(2) I henhold til forordning (EF) nr. 199/2008 skal Kommissionen vedtage et flerårigt EF-program, på basis af hvilket medlemsstaterne bør opstille flerårige nationale programmer for indsamling, forvaltning og anvendelse af data.

(3) Ifølge artikel 9 i forordning (EF) nr. 861/2006 kan Fællesskabet bl.a. medfinansiere foranstaltninger vedrørende indsamling af grunddata. Ifølge artikel 24 i samme forordning skal Kommissionen hvert år træffe afgørelse om, hvor stort et finansielt bidrag der skal ydes til sådanne foranstaltninger.

(4) Under hensyntagen til princippet om forsvarlig økonomisk forvaltning bør det fastsættes, hvilke regler og procedurer medlemsstaterne skal følge for at modtage finansiel støtte fra Fællesskabet til udgifterne til dataindsamling. Hvis sådanne regler og procedurer ikke følges, bør udgifterne udelukkes fra refusion.

(5) Det årlige EF-bidrag bør baseres på årlige budgetoverslag, som bør evalueres under hensyntagen til de nationale programmer opstillet af medlemsstaterne.

(6) For at sikre, at EF-midlerne fordeles effektivt, bør de årlige budgetoverslag være i overensstemmelse med aktiviteterne i det nationale program.

(7) For at forenkle procedurerne bør det fastsættes, hvilke regler der skal gælde for og hvilket format der skal anvendes ved medlemsstaternes indsendelse af de årlige budgetoverslag over de nationale programmers gennemførelse. Kun udgifter, der direkte vedrører de nationale programmers gennemførelse, og som er behørigt begrundet og faktisk afholdt af medlemsstaterne, bør betragtes som støtteberettigede. I den forbindelse er det også relevant at klarlægge, hvilken rolle og hvilke forpligtelser partnere og underleverandører har med hensyn til de nationale programmers gennemførelse.

(8) Med hensyn til muligheden for at ændre de tekniske aspekter ved de flerårige programmer, jf. artikel 5, stk. 2, i Rådets forordning (EF) nr. 199/2008, bør der fastsættes regler for, hvordan medlemsstaterne på passende måde kan ændre de midler, der er nødvendige for, at de nationale programmer kan gennemføres korrekt. Medlemsstaterne bør have mulighed for at omfordele midler mellem diverse udgiftskategorier, hvis det anses for at være til gavn for de nationale programmers gennemførelse.

(9) Der bør fastsættes regler, der sikrer, at anmodninger om refusion af udgifter er i tråd med Kommissionens afgørelse om godkendelse af det årlige EF-bidrag. Sådanne regler bør omfatte proceduren for indsendelse og godkendelse af sådanne anmodninger. I givet fald bør anmodninger, der ikke overholder sådanne regler, afvises.

(10) Betaling bør finde sted i to rater, idet medlemsstaterne på den måde kan nyde godt af det finansielle bidrag fra Fællesskabet allerede under programmernes gennemførelse.

(11) For at sikre, at EF-midlerne anvendes korrekt, bør Kommissionen og Revisionsretten have mulighed for at kontrollere, at bestemmelserne i denne forordning er overholdt, og bør med henblik herpå forsynes med alle oplysninger, der er relevante for at foretage revision og finansielle korrektioner som omhandlet i artikel 28 i forordning (EF) nr. 861/2006.

(12) Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

UDSTEDT FØLGENDE FORORDNING:

Artikel 1

Genstand

Ved denne forordning fastsættes der gennemførelsesbestemmelser til Rådets forordning (EF) nr. 861/2006 for så vidt angår finansielle bidrag fra Fællesskabet til de udgifter, som medlemsstaterne har afholdt til indsamling og forvaltning af grunddata om fiskeri.

Artikel 2

Indsendelse af årlige budgetoverslag

1. Medlemsstater, der ønsker at modtage et finansielt bidrag fra Fællesskabet til gennemførelse af deres flerårige program, jf. artikel 4 i forordning (EF) nr. 199/2008, i det følgende benævnt »det nationale program«, skal senest den 31. marts året før det pågældende programs gennemførelsesperiode sende Kommissionen:

a) et årligt budgetoverslag for det nationale programs første gennemførelsesår

b) vejledende årlige budgetoverslag for hvert af det nationale programs følgende gennemførelsesår.

2. Medlemsstaterne skal indsende endelige årlige budgetoverslag for hvert gennemførelsesår for deres nationale program efter det første år, hvis de afviger fra de allerede indsendte vejledende budgetoverslag. Endelige årlige budgetoverslag skal indsendes senest den 31. oktober året før det pågældende gennemførelsesår.

3. For det første nationale program, der dækker perioden 2009-2010, skal de årlige budgetoverslag indsendes senest den 15. oktober 2008.

Artikel 3

Det årlige budgetoverslags indhold

1. Det årlige budgetoverslag skal indeholde de planlagte årlige udgifter, som en medlemsstat forventer at afholde til gennemførelse af sit nationale program.

2. Det årlige budgetoverslag skal opstilles:

a) efter udgiftskategori, jf. bilag I til denne forordning

b) efter modul som fastsat ved Kommissionens afgørelse vedrørende et flerårigt EF-program for indsamling, forvaltning og anvendelse af data inden for fiskeri og akvakultur

c) eventuel efter region, jf. artikel 1, litra a), i Kommissionens forordning (EF) nr. 665/2008 (3).

3. Medlemsstaterne skal indsende det årlige budgetoverslag elektronisk og anvende de finansielle formularer, som Kommissionen udarbejder og sender til dem.

Artikel 4

Evaluering af det årlige budgetoverslag

1. Kommissionen skal evaluere de årlige budgetoverslag under hensyntagen til de nationale programmer godkendt efter artikel 6, stk. 3, i forordning (EF) nr. 199/2008.

2. Med henblik på evaluering af de årlige budgetoverslag kan Kommissionen anmode medlemsstaterne at redegøre nærmere for de pågældende udgifter. Medlemsstaterne skal fremsende en sådan nærmere redegørelse senest 15 kalenderdage efter Kommissionens anmodning.

3. Hvis medlemsstaterne ikke fremsender en tilfredsstillende nærmere redegørelse for de pågældende udgifter inden udløbet af den frist, der er omhandlet i stk. 2, kan Kommissionen eventuelt udelukke sådanne udgifter fra de respektive årlige budgetoverslag, som er fremlagt til godkendelse.

Artikel 5

Finansielt bidrag fra Fællesskabet

Kommissionen skal godkende det årlige budgetoverslag og træffe afgørelse om Fællesskabets årlige finansielle bidrag til hvert nationalt program efter proceduren fastsat i artikel 24 i forordning (EF) nr. 861/2006 og på basis af resultatet af evalueringen af de årlige budgetoverslag, jf. artikel 4.

Artikel 6

Ændring af det godkendte årlige budgetoverslag

1. Medlemsstaterne skal kunne overføre beløb opført i det årlige budgetoverslag godkendt efter artikel 5 mellem moduler og udgiftskategorier, men kun hvis det foregår inden for samme region og forudsat:

a) at de overførte beløb ikke overstiger 50 000 EUR eller 10 % af det godkendte samlede budget for regionen, hvis budgettet er på under 500 000 EUR

b) at medlemsstaterne underretter Kommissionen, når de ser, at der er behov for overførsel.

2. Alle andre ændringer af det årlige budgetoverslag godkendt efter artikel 5 skal behørigt begrundes, ligesom de skal godkendes af Kommissionen, inden udgifterne afholdes.

Artikel 7

Støtteberettigede udgifter

1. Udgifter kan kun komme i betragtning til finansielt bidrag fra Fællesskabet, hvis de:

a) er faktisk afholdt af medlemsstaterne

b) vedrører en foranstaltning, der er fastsat i de nationale programmer

c) er opført i det årlige budgetoverslag

d) hører ind under en af kategorierne anført i bilag I

e) vedrører en foranstaltning, der er gennemført under overholdelse af betingelserne i forordning (EF) nr. 199/2008 og dens gennemførelsesbestemmelser

f) kan identificeres og verificeres, og navnlig at de registreret i medlemsstaternes eller deres partneres regnskaber

g) bestemmes efter gældende regnskabsstandarder og opfylder kravene i den nationale lovgivning

h) er rimelige og berettigede og opfylder betingelserne for forsvarlig økonomisk forvaltning, især med hensyn til økonomi og effektivitet

i) er afholdt i foranstaltningens gennemførelsesperiode som fastlagt i det nationale program.

2. Støtteberettigede udgifter skal vedrøre:

a) følgende dataindsamlingsaktiviteter: — indsamling af data på prøveudtagningsstederne, jf. artikel 10 i forordning (EF) nr. 199/2008, fra direkte prøveudtagning eller samtaler og spørgsmål — overvågning af erhvervsfiskeri og rekreativt fiskeri til havs, jf. artikel 11 i forordning (EF) nr. 199/2008 — forskningsundersøgelser til havs, jf. artikel 12 i forordning (EF) nr. 199/2008

b) følgende dataforvaltningsaktiviteter, jf. det flerårige EF-program omhandlet i artikel 3 i forordning (EF) nr. 199/2008: — database- og webstedsudvikling — datainput (datalagring) — kvalitetskontrol og validering af data — behandling af primærdata med henblik på at opnå detaildata eller aggregerede data — transformering af socioøkonomiske primærdata til metadata

c) følgende dataanvendelsesaktiviteter, jf. det flerårige EF-program omhandlet i artikel 3 i forordning (EF) nr. 199/2008: — produktion af datasæt og anvendelse heraf til støtte for videnskabelige analyser som grundlag for rådgivning om fiskeriforvaltning — vurdering af biologiske parametre (alder, vægt, køn, kønsmodenhed, frugtbarhed) — udarbejdelse af datasæt med henblik på bestandsvurderinger, bioøkonomisk modellering og tilsvarende videnskabelige analyser.

Artikel 8

Ikke støtteberettigede udgifter

Der ydes intet finansielt bidrag fra Fællesskabet til følgende udgifter:

a) fortjenstmargener, hensættelser og uerholdelige fordringer

b) skyldige renter og bankgebyrer

c) gennemsnitlige arbejdskraftomkostninger

d) indirekte omkostninger såsom: bygninger og arealer, administration, hjælpepersonale, kontorartikler, infrastrukturer, drifts- og vedligeholdelsesomkostninger såsom telekommunikationsudgifter, varer og tjenesteydelser

e) udstyr, som ikke anvendes til indsamling og forvaltning af data såsom scannere, printere, mobiltelefoner, walkie-talkier, videokameraer og kameraer

f) anskaffelse af køretøjer

g) udgifter til distribution og markedsføring samt udgifter til reklame med henblik på at fremme afsætningen af produkter eller den forretningsmæssige aktivitet

h) andre repræsentationsudgifter end dem, der af Kommissionen betragtes som absolut nødvendige for gennemførelsen af det nationale program

i) luksus- og reklameudgifter

j) alle udgifter til andre programmer/projekter, der finansieres af tredjemand

k) udgifter til beskyttelse af resultaterne af det arbejde, der udføres under det nationale program

l) alle former for afgifter, der kan godtgøres (herunder moms)

m) ressourcer, der er stillet gratis til rådighed for medlemsstaten

n) værdien af naturalier

o) unødvendige eller uovervejede udgifter.

Artikel 9

Gennemførelse af programmer

1. Medlemsstaterne kan bistås af partnere ved gennemførelsen af nationale programmer. Partnerne skal være organisationer, for hvilke det i det nationale program udtrykkeligt er anført, at de bistår medlemsstaterne med at gennemføre hele eller en betydelig del af det nationale program. Partnerne skal være direkte involveret i den tekniske gennemførelse af én eller flere opgaver i det nationale program, og de har de samme forpligtelser som medlemsstaterne med hensyn til de nationale programmers gennemførelse.

2. Partnerne må i programsammenhæng ikke optræde som underleverandører for medlemsstaten eller andre partnere.

3. Specifikke opgaver i nationale programmer kan i en afgrænset periode udføres af underleverandører, som ikke betragtes som partnere. Underleverandører skal være fysiske eller juridiske personer, der leverer tjenesteydelser til medlemsstater og/eller partnere. Hvis der ikke er taget højde for det i det oprindelige programforslag, kan der under foranstaltningens gennemførelse kun gøres brug af underleverancer, hvis der på forhånd indhentes skriftlig tilladelse fra Kommissionen.

Artikel 10

Indsendelse af refusionsanmodninger

1. Medlemsstaterne skal senest den 31. maj hvert år efter det pågældende kalenderår indsende anmodninger om refusion af udgifter til de nationale programmers gennemførelse til Kommissionen. Sådanne anmodninger skal omfatte:

a) et brev, hvori det samlede refusionsbeløb, der anmodes om, er angivet, og hvoraf de oplysninger, der er omhandlet i bilag II, klart fremgår

b) en finansberetning opdelt efter udgiftskategori, modul og i givet fald region, jf. de finansielle formularer omhandlet i artikel 3, stk. 3. Finansberetningen skal fremlægges i det format, som Kommissionen vedtager og meddeler medlemsstaterne

c) en udgiftsoversigt, jf. bilag III

d) relevante bilag, jf. bilag I.

2. Refusionsanmodninger skal sendes elektronisk til Kommissionen.

3. Ved medlemsstaterne indsender refusionsanmodninger, skal de træffe passende foranstaltninger til at kontrollere og bekræfte:

a) at de gennemførte foranstaltninger og oversigten over udgifter afholdt i henhold til afgørelsen omhandlet i artikel 5 er i overensstemmelse med det nationale program godkendt af Kommissionen

b) at refusionsanmodningen opfylder betingelserne i artikel 7 og 8

c) at udgifterne er afholdt i overensstemmelse med betingelserne i forordning (EF) nr. 861/2006, i denne forordning, og i afgørelsen omhandlet i artikel 5 samt EF-bestemmelserne for indgåelse af offentlige kontrakter.

Artikel 11

Evaluering af refusionsanmodninger

1. Kommissionen evaluerer, om refusionsanmodningerne er i overensstemmelse med denne forordning.

2. Med henblik på evaluering af de årlige budgetoverslag kan Kommissionen anmode medlemsstaterne om yderligere oplysninger. Medlemsstaterne skal fremsende sådanne yderligere oplysninger senest 15 kalenderdage efter Kommissionens anmodning.

Artikel 12

Udelukkelse fra refusion

Hvis en medlemsstat ikke meddeler de fornødne yderligere oplysninger inden udløbet af den frist, der er omhandlet i artikel 11, stk. 2, og Kommissionen ikke anser den pågældende refusionsanmodning for at opfylde betingelserne i denne forordning, skal den anmode medlemsstaten om at fremsætte sine bemærkninger inden 15 kalenderdage. Hvis det ved undersøgelsen bekræftes, at anmodningen ikke opfylder betingelserne, afviser Kommissionen at godtgøre alle eller en del af de pågældende udgifter og kræver i givet fald uretmæssigt udbetalte beløb tilbagebetalt eller frigør de endnu ikke betalte beløb.

Artikel 13

Godkendelse af refusionsanmodninger

Kommissionen godkender refusionsanmodningerne på basis af resultatet af proceduren fastsat i artikel 11 og 12.

Artikel 14

Betalinger

1. Det finansielle bidrag fra Fællesskabet, der efter artikel 8 ydes til en medlemsstat for hvert gennemførelsesår for det nationale program, betales i to rater:

a) En forfinansieringsbetaling svarende til 50 % af EF-bidraget. Denne betaling finder sted efter bekendtgørelse over for medlemsstaten af den afgørelse, der er omhandlet i artikel 5, og modtagelse af et brev, hvori der anmodes om udbetaling af forfinansieringsbeløbet, og hvoraf de oplysninger, der er omhandlet i bilag II, klart fremgår.

b) En årlig saldobetaling baseret på refusionsanmodningen omhandlet i artikel 10. Denne betaling finder sted senest 45 dage efter Kommissionens godkendelse af refusionsanmodningen omhandlet i artikel 12.

2. Nedsættelser, jf. artikel 8 i forordning (EF) nr. 199/2008, foretages som led i den årlige saldobetaling, jf. stk.1, litra b).

3. Efter at saldobetalingen har fundet sted, godkendes der ingen yderligere udgiftsanmeldelser og bilag.

Artikel 15

Valuta

1. De årlige budgetoverslag og refusionsanmodningerne udtrykkes i euro.

2. For det første gennemførelsesår for det nationale program anvender de medlemsstater, som ikke deltager i tredje fase af Den Økonomiske og Monetære Union, den valutakurs, der er offentliggjort i Den Europæiske Unions Tidende, C-udgaven, den 1. marts året før det pågældende programs gennemførelsesperiode. For det første nationale program, der dækker perioden 2009-2010, er datoen den 1. oktober 2008.

3. For hvert af gennemførelsesårene for det nationale program efter det første år anvender de medlemsstater, som ikke deltager i tredje fase af Den Økonomiske og Monetære Union, den valutakurs, der er offentliggjort i Den Europæiske Unions Tidende, C-udgaven, den 1. oktober året før det pågældende gennemførelsesår.

4. De medlemsstater, som ikke deltager i tredje fase af Den Økonomiske og Monetære Union, skal anføre, hvilken valutakurs der er anvendt i det årlige budgetoverslag og i refusionsanmodningen.

Artikel 16

Revision og finansielle korrektioner

Medlemsstaterne skal meddele Kommissionen og Revisionsretten de oplysninger, som disse institutioner måtte anmode om med henblik på revision og finansielle korrektioner, jf. artikel 28 i forordning (EF) nr. 861/2006.

Artikel 17

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes på udgifter afholdt fra den 1. januar 2009.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. november 2008. På Kommissionens vegne Joe BORG Medlem af Kommissionen

(1) EUT L 160 af 14.6.2006, s. 1.

(2) EUT L 60 af 5.3.2008, s. 1.

(3) EUT L 186 af 15.7.2008, s. 3.

BILAG I Støtteberettigelse for så vidt angår udgifter afholdt til gennemførelse af nationale programmer Udgifter, der falder ind under følgende udgiftskategorier, er støtteberettigede: a) Personaleudgifter: — Personaleudgifterne beregnes ud fra den faktiske arbejdstid, som det videnskabelige og tekniske personale (og kun dette personale) anvender på det nationale program. — Personaleudgifterne beregnes på basis af den faktiske arbejdstid, der anvendes på det nationale program, ud fra de faktiske udgifter til arbejdskraft (løn, socialudgifter, socialsikringsbidrag og pensionsbidrag), men ingen andre omkostninger. — Time/dagsbetalingen beregnes på basis af 210 arbejdsdage om året. — Den arbejdstid, som personalet har anvendt på programmet, skal fremgå fuldt ud af timeregnskabet (timesedlerne) og skal kontrolleres mindst én gang om måneden af den derfor ansvarlige. Timeregnskabet skal fremlægges på anmodning for Kommissionen. b) Rejseudgifter: — Rejseudgifter beregnes efter medlemsstatens eller partnernes interne regler. Ved rejser uden for Fællesskabet skal der indhentes tilladelse i forvejen fra Kommissionen, hvis sådanne rejser ikke er anført i det nationale program. c) Udgifter til varigt udstyr: — Varigt udstyr skal have en forventet levetid, der ikke er kortere end varigheden af arbejdet under programmet. Det skal indgå i statusopgørelsen over varigt udstyr eller betragtes som aktiver efter den pågældende medlemsstats eller de pågældende partnernes regnskabsmetoder, -regler og -principper. — Ved beregningen af sådanne støtteberettigede udgifter anses varigt udstyr for at have en forventet levetid på 36 måneder, for så vidt angår computerudstyr af en værdi på højst 25 000 EUR, og på 60 måneder for andet udstyrs vedkommende. Det støtteberettigede beløb afhænger af udstyrets forventede levetid i forhold til programmets varighed, idet den periode, der anvendes ved beregning af beløbet, begynder på datoen for programmets faktiske start eller på datoen for indkøbet af udstyret, hvis denne ligger senere end den faktiske startdato, og ender på datoen for programmets afslutning. Der bør ligeledes tages hensyn til udstyrets udnyttelsesgrad i den pågældende periode. — Undtagelsesvis kan varigt udstyr i de sidste seks måneder før datoen for det nationale programs start være blevet købt eller lejet med købsoption. — Indkøb af varigt udstyr er ligeledes omfattet af de gældende regler for offentlige indkøb. — Udgifter til indkøb af varigt udstyr skal dokumenteres ved hjælp af bekræftede fakturaer, hvori leveringsdatoen er bekræftet, og som sendes til Kommissionen sammen med udgiftsoversigten. d) Udgifter til hjælpematerialer, herunder edb-omkostninger: — Ved udgifter til hjælpematerialer forstås råmaterialer, der forbruges i forbindelse med køb, produktion, reparation eller anvendelse af materiel eller udstyr, der må anses for at have en kortere levetid end varigheden af arbejdet under programmet. Det indgår ikke i den pågældende medlemsstats eller de pågældende partneres statusopgørelse over varigt udstyr eller betragtes ikke som aktiver efter den pågældende medlemsstats eller de pågældende partneres regnskabsmetoder, -regler og -principper. — Det skal være tilstrækkeligt detaljeret beskrevet til, at det kan afgøres, om det er støtteberettiget. — Støtteberettigede edb-omkostninger omfatter udvikling og levering af software til medlemsstaterne til forvaltning af og søgning i databaser. e) Udgifter til skibe: — I forbindelse med forskningsundersøgelser til havs, jf. artikel 12 i forordning (EF) nr. 199/2008, herunder også med chartrede fartøjer, er det kun udgifterne til leje og andre driftsomkostninger, der er støtteberettigede. Sammen med udgiftsoversigten skal der sendes en bekræftet kopi af fakturaen til Kommissionen. — Hvis et fartøj ejes af medlemsstaten eller partneren, skal der sammen med udgiftsoversigten sendes en detaljeret redegørelse for, hvordan driftsomkostningerne er beregnet, til Kommissionen. f) Udgifter til underleverancer/ekstern bistand: — Underleverancer/ekstern bistand omfatter almindelige, ikke-innovative tjenesteydelser, der leveres til medlemsstaten og/eller partnerne, som ikke selv kan levere sådanne tjenesteydelser. Sådanne udgifter må højst udgøre 20 % af det godkendte samlede årlige budget. Der kræves forudgående godkendelse fra Kommissionen, hvis det kumulerede beløb for underleverancer i det nationale program overstiger den ovenfor anførte grænse. — Medlemsstater/partnere skal udlicitere underleverancer efter de gældende regler om offentlige udbud og i overensstemmelse med Fællesskabets direktiver om procedurer for offentlige indkøb. — Alle fakturaer fra underleverandører skal indeholde en klar henvisning til det nationale program og modul (dvs. nummer og betegnelse eller forkortelse for betegnelse). Alle fakturaer skal endvidere være tilstrækkeligt detaljerede til, at de enkelte dele af den leverede ydelse kan identificeres (dvs. en klar beskrivelse og angivelse af udgifter til de enkelte dele). — Støttemodtageren og partnerne skal sikre, at der i kontrakterne om underleverance direkte henvises til Kommissionens og Revisionsrettens beføjelser til at kontrollere dokumenter og gennemføre kontrol på stedet for så vidt angår underleverandører, der har modtaget EF-midler. — Lande uden for Fællesskabet kan, hvis et bidrag fra disse anses for at være nødvendigt for at gennemføre EF-programmer, deltage i et nationalt program som underleverandør, idet dette dog kræver forudgående skriftlig godkendelse fra Kommissionen. — Der skal sammen med udgiftsoversigten sendes en bekræftet kopi af kontrakten med underleverandøren og efterfølgende betalingsbevis til Kommissionen. g) Andre specifikke udgifter: — Eventuelle yderligere eller uforudsete udgifter, der ikke falder ind under en af ovenstående kategorier, kan kun afholdes over programmet, hvis Kommissionen i forvejen har godkendt dem, medmindre de allerede er opført i det årlige budgetoverslag. h) Støtte til videnskabelig rådgivning: — Dagpenge og rejseudgifter er støtteberettigede for de perioder, hvor der holdes møder som omhandlet i artikel 10, stk. 2, i forordning (EF) nr. 665/2008, jf. artikel 10, stk. 3, i forordning (EF) nr. 665/2008. — Der skal sammen med udgiftsoversigten indsendes en bekræftet kopi af rejsebilag til Kommissionen.

BILAG II Indhold af brev med angivelse af det refusionsbeløb eller forfinansieringsbeløb, der anmodes om Af det brev, hvori det refusionsbeløb eller forfinansieringsbeløb, der anmodes om, angives, skal klart fremgå følgende: 1) kommissionsafgørelse, som brevet vedrører (relevant artikel og bilag) 2) henvisning til det nationale program 3) beløb, der anmodes om refusion af fra Kommissionen, i euro ekskl. moms 4) anmodningstype (forfinansieringsbetaling eller saldobetaling) 5) bankkonto, som beløbet skal overføres til.